Broj: 711-I-576-P-285-21/23-06-17

Zagreb, 22. ožujka 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Nikole Cecića-Karuzića, općinskog načelnika Općine Šolta**, na 2. sjednici, održanoj 22. ožujka 2023., donosi sljedeću

**ODLUKU**

**Postupak za odlučivanje o sukobu interesa protiv dužnosnika Nikole Cecića-Karuzića, općinskog načelnika Općine Šolta, u odnosu na imenovanje članova Nadzornog odbora trgovačkog društva Komunalno Basilija d.o.o, neće se pokrenuti, jer Povjerenstvo ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.**

Obrazloženje

U Povjerenstvu je 25. studenoga 2021. pod brojem 711-U-5617-P-285/21-01-3 zaprimljena neanonimna prijava mogućeg sukoba interesa podnesena protiv dužnosnika Nikole Cecića-Karuzića, općinskog načelnika Općine Šolta, povodom koje se vodi predmet P-285/21.

U prijavi se navodi da je dužnosnik povrijedio odredbe ZSSI-a vezano za Smjernicu i uputu Povjerenstva Broj 711-I-931-R-109/21-01-7 od 25. svibnja 2021. u odnosu na okolnost imenovanja članova Nadzornog odbora trgovačkog društva Komunalno Basilija d.o.o., kojem je osnivač Općina Šolta, te da je postupio suprotno odredbi članka 28. stavka 1. točke 12. Statuta Općine Šolta od 10. ožujka 2021., kojom je propisano da Općinsko viječe predlaže glavnoj skupštini, odnosno skupštini trgovačkog društva u kojem Općina ima dionice ili udjele u vlasništvu, članove upravnih tijela i nadzornih odbora.

Nadalje se navodi da je dužnosnik povrijedio odredbu članka 48. stavka 1. točke 6. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01., 129/05., 109/07., 36/09., 125/08., 36/09., 150/11., 144/12., 123/17., 98/19. i 144/20.), kojom je propisano da općinski načelnik imenuje i razrješuje predstavnike jedinice lokalne samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno, dok je stavkom 4. istog članka propisano da je općinski načelnik odluku o imenovanju dužan dostaviti predstavničkom tijelu u roku od 8 dana od dana donošenja te istu objaviti u službenom glasilu predstavnike jedinice lokalne samouprave, te se ističe da ove obveze dužnosnik nikada nije izvršio.

Također se iznosi da je na 7. sjednici Općinskog vijeća održanoj 15. listopada 2021. godine Općinsko vijeće svojim zaključkom obvezalo općinskog načelnika Općine Šolta da u roku od 15 dana izvijesti o okolnostima kada je i na koji način imenovao članove Nadzornog odbora istog trgovačkog društva te da je prema podatcima iz registra Trgovačkog suda u Splitu razvidno da je to bilo u kolovozu 2021.

Prijavi su priloženi ispis pojedinih odredbi Statuta Općine Šolta te Zapisnik sa 7. sjednici Općinskog vijeća, u kojem se pod točkom 3. „Vijećnička pitanja“ navodi da je dužnosnik na pitanje je li imenovan novi Nadzorni odbor trgovačkog društva Komunalno Basilija d.o.o. izvijestio da je sukladno svojim ovlastima imenovao Nadzorni odbor toga društva te da je naveo tko su osobe koje je imenovao.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21), koji je stupio je na snagu 25. prosinca 2021., propisano je da će se postupci započeti prije stupanja na snagu toga Zakona dovršiti prema odredbama ZSSI-a.

S obzirom da je u predmetu P-285/21 spis formiran te prva radnja u istome učinjena prije stupanja ZSSI-a na snagu, isti je postupak dovršen sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku.

Uvidom u Registar dužnosnika koji ustrojava i vodi Povjerenstvo, utvrđeno je da je dužnosnik Nikola Cecić-Karuzić izabran na dužnost općinskog načelnika Općine Šolta u mandatima 2013. – 2017., 2017. – 2021., kao i da istu dužnost obnaša u mandatu 2021. – 2025. od 4. lipnja 2021.

Člankom 3. stavkom 1. podstavkom 39. ZSSI/21-a propisano je da su općinski načelnici i njihovi zamjenici dužnosnici u smislu navedenog Zakona, stoga je i dužnosnik Nikola Cecić-Karuzić povodom obnašanja dužnosti općinskog načelnika Općine Šolta obvezan postupati sukladno odredbama navedenog Zakona.

Na traženje Povjerenstva iz dopisa Broj: 711-I-2007-P-285/21-02-17 od 30. studenoga 2021., Općina Šolta očitovala se dopisom, klasa: 050-01/21-01/1, urbroj: 2181/03-03-22-3 od 3. siječnja 2022., u kojem se navodi da je Općina Šolta jedini osnivač trgovačkog društva Komunalno Basilija d.o.o. te da prema članku 48. Zakona o lokalnoj i područnoj (regionalnoj) samoupravi općinski načelnik imenuje i razrješuje predstavnike jedinice lokalne samouprave u trgovačkim društvima u kojima općima ima udjele u vlasništvu, kao i da identično ovlaštenje općinskom načelniku Općine Šolta daje i Statut Općine Šolta.

Također se u dopisu Općine Šolta navodi da je nesporno postupak razrješenja starih i imenovanja novih članova Nadzornog odbora društva Komunalno Basilija d.o.o. upisom tih promjena u nadležnom sudskom registru proveden u 2021., te da se radi o razrješenju Drage Jakovčevića, Tonkice Radeljić i Ivice Jakovčevića, kao dotadašnjih članova Nadzornog odbora, i imenovanju Drage Jakovčevića, Nataše Blagaić i Frane Cecića, kao novih članova Nadzornog odbora. Stručnu pripremu pojedinačnih i općih akata u Općini Šolta provodi Jedinstveni upravni odjel Općine Šolta, iste potpisuje općinski načelnik Općine Šolta, te je postupak podnošenja prijave upisa promjene u sudski registar obavio javni bilježnik, a Trgovački sud u Splitu je svojim rješenjem potvrdio zakonitost postupanja, jer je upis proveden u sudskom registru.

Zaključno se iznosi da dužnosnik s imenovanim osobama nije u sukobu interesa, s obzirom da iste nisu s njim povezane osobe po bilo kojoj osnovi, te da je cijeli postupak imenovanja proveden zakonito i u dobroj vjeri.

Očitovanju su priloženi Odluka o imenovanju članova Nadzornog odbora društva Komunalno Basilija d.o.o. od 1. srpnja 2021., koju je donio dužnosnik Nikola Cecić-Karuzić, općinski načelnik Općine Šolta, te Odluka o razrješenju članova Nadzornog odbora društva Komunalno Basilija d.o.o. od 30. lipnja 2021., koju je donio navedeni dužnosnik.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Uvidom u dokumentaciju utvrđeno je da je dužnosnik Nikola Cecić-Karuzić, općinski načelnik Općine Šolta, samostalno imenovao članove Nadzornog odbora društva Komunalno Basilija d.o.o.

Iz prijave ne proizlazi da bi neka od imenovanih osoba bila u odnosu povezanosti s dužnosnikom, odnosno ne upućuje se da bi dužnosnik počinio povredu neke druge odredbe ZSSI-a, kao što niti eventualni propust dostave odluke o imenovanju predstavničkom tijelu te njezine objave u službenom glasilu jedinice lokalne samouprave propisan Zakonom o lokalnoj i područnoj (regionalnoj) samoupravi bez takvih okolnosti ne upućuje na moguću povredu ZSSI-a.

U ovakvim situacijama, kada je dužnosnik imenovao članove upravnih i nadzornih tijela trgovačkih društva u vlasništvu jedinice lokalne samouprave bez prijedloga predstavničkog tijela, Povjerenstvo je odlučivalo o pokretanju postupka zbog moguće povrede članka 15. stavka 2. ZSSI-a.

Međutim, Upravni sud u Zagrebu u presudi poslovni broj: UsI-2557/22-7 od 31. listopada 2022. godine zauzima pravno stajalište da ne postoji pravna osnova temeljem koje bi Povjerenstvo samostalno i izvan konkretiziranog bića djela, kao propisanog zabranjenog postupanja, utvrđivalo povredu članka 15. stavka 2. ZSSI-a, već obrazlaže da je zakonitost postupka imenovanja u upravnim i nadzornim tijelima u međusobnoj povezanosti s radnjama koje su dužnosniku zabranjene, odnosno obvezama kojih se dužan pridržavati i za čiju su povredu u članku 42. ZSSI-a normirane sankcije.

Naime, sud tumači da su člankom 42. ZSSI-a propisane sankcije za povrede taksativno navedenih zakonskih odredbi, među kojima nije naveden i članak 15. ZSSI-a, što znači da Povjerenstvo ne može deklaratorno, bez izricanja sankcije, utvrđivati povredu iste odredbe, te da na takav zaključak upućuje i odredba članka 48. stavka 2. ZSSI-a, kojom je propisano da je dopušteno pokrenuti upravni spor protiv odluka kojima su utvrđene povrede taksativno navedenih zakonskih odredbi za koje se može izreći sankcija.

Navedeno pravno stajalište potvrđeno je i presudom Visokog upravnog suda Republike Hrvatske poslovni broj Usž-110/23-2 od 1. veljače 2023., u kojoj se navodi da Povjerenstvo nema ovlast utvrđivati da je dužnosnik počinio povredu članka 15. stavka 2. ZSSI-a samostalno i izvan konkretiziranog bića djela kao propisanog zabranjenog postupanja.

Slijedom navedenog, Povjerenstvo u odnosu na okolnost imenovanja članova Nadzornog odbora trgovačkog društva Komunalno Basilija d.o.o. protiv dužnosnika Nikole Cecića-Karuzića, općinskog načelnika Općine Šolta, neće pokrenuti postupak, jer ne može utvrđivati povredu članka 15. stavka 2. ZSSI-a bez njezina dovođenja u svezu s odredbom ZSSI-a za čiju se povredu može izreći sankcija.

Stoga je Povjerenstvo donijelo odluku kao što je navedeno u izreci ovog akta.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Dužnosnik Nikola Cecić-Karuzić, osobnom dostavom
2. Podnositelju prijave
3. Objava na internetskoj stranici Povjerenstva
4. Pismohrana